Il guvier galês, poiât dai laburiscj e dai nazionaliscj galês dal Plaid Cymru, al à presentât i contignûts de gnove leç su la lenghe galese. Tra lis novitâts plui gruessis si à l’oblic pes compagniis privadis che a davuelzin ativitâts di interès public (telecomunicazions, traspuarts, lûs, gas e v.i.) di garantî l’ûs dal galês intai rapuarts cui utents e la nomine di un comissari pe lenghe che al cjaparà sù i compits che fin cumò al veve davuelt l’Ufici pe lenghe galese, ma che al varà ancje la pussibilitât di intervignî in maniere direte in difese dai dirits linguistics dai citadins. Pal prin ministri galês Carwyn Jones si trate di un pas indenant storic. Su la stesse linie ancje i rapresentants dal Plaid Cymru. Lis reazions di liberâi democratics e conservadôrs, invezit, a son stadis plui clipis. Dut câs, par cumò, lis critichis plui duris a son rivadis de Cymdeithas yr Iaith Gymraeg, associazion in prime linie inte bataie pai dirits linguistics. Il guvier galês al à tradît lis promessis su la lenghe galese che al veve fat in campagne eletorâl, in particolâr par chel che si riferìs al status di couficialitât de lenghe e al dirit di gjoldi di servizis ancje par galês: al è ce che a àn scrit i rapresentants de Cymdeithas intune letare indreçade al prin ministri Carwyn Jones. La associazion e à ancje fat savê che in curt e presentarà une liste dai ponts debui che si cjatin inte gnove leç e che e inviarà une mobilitazion par fâi cuintri ai plans dal esecutîf galês. Za cumò e je in linie une petizion dulà che si domande al guvier di rispietâ lis promessis su la lenghe fatis intant de campagne eletorâl. Tra i ponts contestâts de Cymdeithas si à la mancjance di garanziis sul ûs dal galês intes grandis compagniis privadis e su la indipendence dal comissari pe lenghe.
Font: Cymdeithas, 10/03/10; BBC, 04/03/10
fur_Latn cym_Latn